Predkladacia správa 

Vzhľadom na blížiaci sa termín vstupu Slovenskej republiky do Európskej únie (ďalej EÚ) je potrebné pripraviť ústredné orgány štátnej správy (ÚOŠS) na ich pôsobenie v podmienkach členstva v Európskej únii. Po vstupe do EÚ bude podstatná časť každodennej práce ÚOŠS venovaná európskym záležitostiam. ÚOŠS budú zahrnuté do tvorby politiky SR smerom k EÚ a definovania národných pozícií k jednotlivým otázkam. Spolupráca v rámci EÚ zahŕňa viaceré sektory a pokrýva široký okruh otázok od medzinárodných záležitostí, rozvojovej spolupráce až k ochrane spotrebiteľa, bezpečnosti výrobkov alebo životnému prostrediu. Pre úspešné presadzovanie záujmov SR v EÚ bude potrebné zaviesť efektívny systém koordinácie jednotlivých inštitúcií zahrnutých do prípravy a vykonávania politiky SR v rámci EÚ. Pri príprave systému koordinácie ÚOŠS je účelné využiť inštitúcie a väzby, ktoré v súčasnosti existujú pri zabezpečovaní prístupových rokovaní SR a implementácii práva EÚ v SR.
	
Vzhľadom na skutočnosť, že už po podpise Prístupovej zmluvy (predpoklad 1. polrok 2003) sa SR bude v postavení pozorovateľa zúčastňovať pracovných skupín v inštitúciách EÚ, bude potrebné zabezpečiť fungovanie slovenskej administratívy, do ktorej pôsobnosti spadajú otázky týkajúce sa nášho členstva ešte pred vstupom do EÚ.

Je preto žiaduce, aby všetky ÚOŠS prehodnotili svoju vlastnú štruktúru koordinácie európskych záležitostí smerom do vnútra rezortu s cieľom zabezpečenia jej čo najväčšej efektívnosti. 

Cieľom tohto materiálu je z perspektívneho hľadiska načrtnúť základný rámec a východiská koordinačného procesu pri tvorbe politiky SR smerom k EÚ v podmienkach členstva krajiny v EÚ. 

Materiál bol prediskutovaný so zástupcami jednotlivých ÚOŠS a prešiel medzirezortným pripomienkovým konaním. V priebehu rozporového konania s Úradom vlády SR došlo k objasneniu všetkých zásadných pripomienok a k odstráneniu pôvodných rozporov.